Paraguaná
Poluotok Paraguaná (španjolski: Península de Paraguaná) je najeći venecuelanski poluotok, smješten u saveznoj državi Falcón na sjeverozapadu zemlje.

Karakteristike 
Paraguaná leži između Karipskog mora na istoku i Venezuelanskog zaljeva na zapadu. Poluotok je dug oko 60 km u smjeru sjever-jug, a dužina njegove obale iznosi oko 300 km. Za kolonijalnog razdoblja bio je skrovište pirata i krijumčara. Kako je nizak i poprilično neplodan, a nema ni dovoljno pitke vode, dugo vremena je bio rijetko naseljen. Malobrojni stanovnici bavili su se kozarstvom i živjeli od mlijeka, sira i mesa. 

Eksplozivni rast naftne industrije, naročito 1950-ih i 1960-ih godina, dao je Paraguanu veliku ekonomsku važnost. Naftovodi dovode naftu s naftnih polja iz jezera Maracaibo do velikih rafinerija kod Amuaye i Punto Fija (Punta Cardon) na zapadnoj strani poluotoka, gdje duboki zaljevi omogućuju lak pristup velikim tankerima dubokog gaza. 

Tokom 1960-ih Punto Fijo je izrastao kao najveći urbani centar na poluotoku. Coro, glavni grad savezne države Falcón, leži na početku prevlake koja povezuje poluotok s kopnom. Coro je autoputevima povezan sa svim većim gradovima u Venezueli, kao i sa svim većim centrima na poluotoku.

Pored naftne industrije poluotok je danas poznat i po lijepim plažama, pa je sve popularniji među turistima.

Izvori

Vanjske veze 

 Paraguaná Peninsula na portalu Encyclopædia Britannica  

Poluotoci u Venezueli
Poluotoci Karipskog mora